Nando’s ผู้นำตลาดไก่ย่าง ในประเทศอังกฤษ
หากพูดถึงเชนร้านอาหารเกี่ยวกับไก่ หลายคนคงจะนึกถึง KFC แต่กรณีนี้ไม่ได้เกิดขึ้นบนเกาะอังกฤษ เพราะมีอีกเจ้าหนึ่งที่ได้รับความนิยมไม่แพ้กัน ร้านนี้มีชื่อว่า Nando’s  ร้านนี้มีที่มาอย่างไร ลงทุนแมนจะเล่าให้ฟัง..
9 ก.ค. 2562

Nando’s ผู้นำตลาดไก่ย่าง ในประเทศอังกฤษ / โดย ลงทุนแมน
หากพูดถึงเชนร้านอาหารเกี่ยวกับไก่
หลายคนคงจะนึกถึง KFC
แต่กรณีนี้ไม่ได้เกิดขึ้นบนเกาะอังกฤษ
เพราะมีอีกเจ้าหนึ่งที่ได้รับความนิยมไม่แพ้กัน
ร้านนี้มีชื่อว่า Nando’s
ร้านนี้มีที่มาอย่างไร
ลงทุนแมนจะเล่าให้ฟัง..
Nando’s เป็นร้านอาหารสไตล์โปรตุเกส 
ก่อตั้งขึ้นใน ปี ค.ศ. 1987 ที่เมืองโจฮันเนสเบิร์ก ประเทศแอฟริกาใต้
โดยมีเมนูหลัก ก็คือ ไก่ย่างหมักซอส Piri-Piri สไตล์โปรตุเกสนั่นเอง
แล้วอะไรถึงทำให้ Nando’s ได้รับความนิยมอย่างมากในอังกฤษ
จุดขายสำคัญที่ทำให้ Nando’s ต่างจากเมนูไก่อื่นๆ ที่หาได้ทั่วไปในอังกฤษก็คือ รสชาติของซอส Piri-Piri ที่มีความหลากหลาย และออกแนวเผ็ดกำลังดี ซึ่งแตกต่างจากอาหารพื้นเมืองของคนอังกฤษ ทำให้เป็นที่ชื่นชอบของคนที่ชอบอาหารรสจัดมากขึ้น
อีกเหตุผลหนึ่งก็คือรูปแบบของร้าน ที่ถึงแม้ว่า Nando’s จะมีคู่แข่งอย่าง KFC แต่ประสบการณ์การกินที่ร้านนั้นค่อนข้างจะแตกต่างกว่าพอสมควร
แนวการตกแต่งร้านของ Nando’s อาจจะไม่ได้เหมือนร้านฟาสต์ฟู้ดทั่วไป แต่ให้ความรู้สึกเหมือนไปกินที่ร้านอาหารแบบเป็นกันเอง ทำให้เหมาะกับไปทานอาหารร่วมกับกลุ่มเพื่อน และครอบครัวมากขึ้น
นอกจากนี้ บางสาขายังมีการจำหน่ายอาหารแบบ ฮาลาล หรือ เนื้อไก่ที่คนอิสลามสามารถบริโภคได้
ทั้งหมดนี้จึงเป็นจุดขายที่ทำให้ Nando’s เป็นที่นิยมในกลุ่มคนเกือบทุกเพศทุกวัยในประเทศอังกฤษ
ปัจจุบัน Nando’s มีประมาณ 400 สาขาในสหราชอาณาจักร
เราลองมาดูรายได้ย้อนหลังของ Nando’s Holding Company กัน
ปี 2016 รายได้ 29,263 ล้านบาท
ปี 2017 รายได้ 33,341 ล้านบาท
ปี 2018 รายได้ 38,114 ล้านบาท
จะเห็นว่าในช่วง 3 ปีที่ผ่านมานั้น รายได้ของ Nando’s โตขึ้นเฉลี่ยประมาณ 14% ต่อปี
โดยรายได้นี้คิดมาจากจำนวนสาขาทั้งหมด ยกเว้นในแอฟริกาใต้ และมีรายได้หลักมาจากสหราชอาณาจักร
และหากลองนำมาเปรียบเทียบกับคู่แข่งอย่าง KFC 
ในปี 2017 KFC ที่สหราชอาณาจักร มีรายได้ 31,000 ล้านบาท จากจำนวนสาขาทั้งหมด 847 สาขา
ในขณะที่ Nando’s เฉพาะที่สหราชอาณาจักรมีรายได้ 30,238 ล้านบาท จากจำนวนสาขาทั้งหมด 400 สาขา
จะเห็นว่า Nando’s มียอดขายใกล้เคียงกับ KFC แม้ว่ามีสาขาน้อยกว่าถึงครึ่งหนึ่ง
ปิดท้ายด้วยการมาดูที่ตลาดบ้านเรากันบ้าง..
ในประเทศไทย ตลาดร้านอาหารประเภทไก่ มีผู้นำเป็นแบรนด์ที่เราคุ้นเคยคือ KFC และ Chester’s
ถึงแม้ว่าปัจจุบันประเทศไทยยังไม่มีการนำ Nando’s เข้ามาเปิด แต่มีอีกร้านหนึ่งที่มีรสชาติคล้ายกัน ก็คือร้าน Piri-Piri Flaming Grill ที่เปิดหลายสาขาแล้วในประเทศไทย
ซึ่งก็ดูเหมือนว่า ไก่รสชาติสไตล์นี้ต้องพิสูจน์ตัวเองไปอีกระยะว่าจะถูกปากคนไทยหรือไม่
ก็น่าคิดว่า Nando’s เองก็ไม่ใช่อาหารพื้นเมืองของอังกฤษเช่นกัน แต่ก็ยังสามารถเติบโตมาจนถึงทุกวันนี้ได้..
เกร็ดน่ารู้.. Nando’s ยังเป็นหนึ่งในร้านอาหารโปรดของเจ้าชาย Harry และ David Beckham อีกด้วย
----------------------
อ่านลงทุนแมนสนุกขึ้น
อ่านในแอป Blockdit
โหลดที่ 
----------------------
References
-
-
-
-